CELEX: 52022PC0166
Language: ga
Date: 2022-04-26 00:00:00
Title: Moladh le haghaidh CINNEADH ÓN gCOMHAIRLE chun an Coimisiún a údarú tús a chur le caibidlíocht chun leasú a dhéanamh ar an gComhaontú idir an tAontas Eorpach agus Ríocht na hIorua maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha

AN COIMISIÚN EORPACH
            An Bhruiséil,26.4.2022
            COM(2022) 166 final
            
            Moladh le haghaidh
            CINNEADH ÓN gCOMHAIRLE
            chun an Coimisiún a údarú tús a chur le caibidlíocht chun leasú a dhéanamh ar an gComhaontú idir an tAontas Eorpach agus Ríocht na hIorua maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha
            
               
         
         
            
               MEABHRÁN MÍNIÚCHÁIN
            
            
               1.COMHTHÉACS AN TOGRA
            
            
               •Forais agus cuspóirí an togra
            
            
               
                  An Comhaontú idir an tAontas Eorpach agus Ríocht na hIorua (‘an Iorua’) maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha (‘an Comhaontú’), tháinig sé i bhfeidhm i mí Mheán Fómhair 2018. Leis an gComhaontú, ceadaítear do Bhallstáit an Aontais Eorpaigh agus don Iorua comhoibriú ar an gcaoi chéanna agus a chomhoibríonn na Ballstáit faoi Rialachán (AE) Uimh. 904/2010 ón gComhairle
                     1
                   agus faoi Threoir 2010/24/AE ón gComhairle
                     2
                   chun calaois CBL a chomhrac, agus chun cabhrú le chéile éilimh a aisghabháil i réimse CBL.
               
            
            
               Idir an dá linn, áfach, rinneadh roinnt leasuithe ar Rialachán (AE) 904/2010 ón gComhairle agus tugadh isteach uirlisí nua le haghaidh comhar riaracháin, eadhon trí Rialachán leasaitheach (AE) 2018/1541 ón gComhairle
                  3
               . I measc na n‑uirlisí nua tá:
            
            
               - feabhas a chur ar líonra Eurofisc trí rialachas treisithe, na bearta leantacha mar a thugtar orthu (comhphróiseáil agus anailís sonraí) agus fiosrúcháin riaracháin a dhéantar go comhpháirteach (iniúchtaí comhpháirteacha);
            
            
               - oibriú le húdaráis forfheidhmithe dlí eile de chuid an Aontais (Europol, OLAF);
            
            
               - faisnéis bhunriachtanach a roinnt maidir le hallmhairí agus feithiclí.
            
            
               Tugadh isteach freisin an fhéidearthacht modhanna eile a úsáid chun faisnéis a mhalartú seachas na foirmeacha caighdeánacha.
            
            
               
                  Leagtar síos in Airteagal 41(5) den Chomhaontú na foirmiúlachtaí más mian le Páirtí sa Chomhaontú é a athbhreithniú. Mar sin, cuirfidh an Páirtí sin togra faoi bhráid an Chomhchoiste, a dhéanfaidh moltaí, go háirithe maidir le tús a chur le caibidlíocht de réir na rialacha maidir le caibidlíochtaí idirnáisiúnta na bPáirtithe.
               
               
                  Le linn an dara cruinniú den Chomhchoiste idir an tAontas Eorpach agus an Iorua an 25 Samhain 2021, Comhchoiste arna bhunú faoi Airteagal 41(1) den Chomhaontú, thíolaic Ríocht na hIorua iarraidh oifigiúil chun an Comhaontú a fhorlíonadh agus a leasú chun an méid seo a leanas a dhéanamh:
               
            
            
               ·na huirlisí comhair riaracháin a tugadh isteach le déanaí a chur san áireamh (modhanna eile a úsáid chun faisnéis a mhalartú seachas na foirmeacha caighdeánacha, na fiosrúcháin riaracháin a dhéantar go comhpháirteach agus na gníomhaíochtaí leantacha faoi chuimsiú Eurofisc). 
            
            
               ·an tagairt do Threoir aisghairthe 95/46/CE a dhéantar i Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin a thabhairt cothrom le dáta
                  4
               .
            
            
               Go dtí seo, ghlac an Iorua páirt ghníomhach sa chuid is mó de réimsí oibre Eurofisc. Le linn 2020 agus 2021, chuir an Iorua na Ballstáit ar an eolas faoi chalaois agus faoi chaillteanas CBL dar luach EUR 5 billiún a d’fhéadfadh a bheith i réimse an chreidmheasa carbóin. 
            
            
               Leis an leasú ar an gComhaontú trí na huirlisí nua thuasluaite a chur san áireamh, d’fhéadfadh comhar níos fearr a bheith ann agus chuirfí feabhas ar an gcomhrac in aghaidh na calaoise, rud a thabharfadh breisluach don dá pháirtí sa Chomhaontú (an Iorua agus na Ballstáit).
            
            
               •Comhsheasmhacht le forálacha beartais atá sa réimse beartais cheana
            
            
               
                  Ceann de na gníomhaíochtaí a fógraíodh sa Teachtaireacht ón gCoimisiún Eorpach in 2020 maidir le Cánachas Cothrom agus Simplí lena dtacaítear leis an téarnamh is ea feabhas a chur ar an gcomhar riaracháin CBL le tríú tíortha
                     5
                  .
               
               
                  Ina theannta sin, ba cheart a thabhairt faoi deara go gcumhdófaí leis an gcaibidlíocht leis an Iorua uirlisí comhair atá i bhfeidhm cheana féin agus a chuireann na Ballstáit i bhfeidhm bunaithe ar Rialachán (AE) Uimh. 904/2010.
               
               
                  Dá bhrí sin, tá an tionscnamh seo i gcomhréir le beartas reatha an Choimisiúin i réimse CBL agus, leis an tionscnamh seo, dhéanfaí comhar na mBallstát leis an Iorua a chomhchuibhiú le acquis an Aontais. 
               
            
         
         
            
               2.BUNÚS DLÍ, COIMHDEACHT AGUS COMHRÉIREACHT
            
            
               •Bunús dlí
            
            
               
                  Cuirtear an togra seo faoi bhráid na Comhairle de bhun Airteagal 218(3) den Chonradh ar Fheidhmiú an Aontais Eorpaigh (CFAE).
               
               
                  Foráiltear le hAirteagal 3(2) CFAE go mbeidh, mar aon leis na réimsí ina bhfuil inniúlacht eisiach ag an Aontas a liostaítear in Airteagal 3(1) CFAE, ‘inniúlacht eisiach freisin ag an Aontas comhaontú idirnáisiúnta a thabhairt i gcrích nuair a fhorálfar dá thabhairt i gcrích i ngníomh reachtach de chuid an Aontais, nó nuair atá sé riachtanach chun a chumasú don Aontas a inniúlacht inmheánach a fheidhmiú, nó a mhéid ar dóigh dá thabhairt i gcrích difear a dhéanamh do na comhrialacha nó a raon feidhme a athrú’.
               
               
                  Faoi chásdlí comhsheasmhach na Cúirte Breithiúnais, d’fhéadfadh comhaontú difear a dhéanamh do rialacha comhchoiteanna nó a raon feidhme a athrú i gcás ina gcumhdaítear réimsí ina bhfuil bearta comhchuibhithe leis.
                     6
                  
               
               
                  Maidir le hábhar an athbhreithnithe ar an gComhaontú, i.e. na huirlisí comhair riaracháin nua a tugadh isteach le Rialachán (AE) 2018/1541 ón gComhairle a chumhdach, tagann sé faoi inniúlacht eisiach an Aontais. D’fhéadfaí an nuashonrú ar na tagairtí do Threoir 95/46/CE a dhéantar i Rialachán (AE) 2016/679 a dhéanamh faoi chuimsiú an Chomhchoiste de bhun Airteagal 41(2)(k) den Chomhaontú. Mar sin féin, is féidir an nuashonrú sin a áireamh freisin tráth a chuirfear tús leis an gcaibidlíocht arís maidir le téacs an Chomhaontaithe.
               
               
               
                  Le linn an dara cruinniú den Chomhchoiste an 25 Samhain 2021, d’iarr an Iorua go hoifigiúil tús a chur leis an gcaibidlíocht chun an Comhaontú a leasú dá bhforáiltear faoi Airteagal 41(5) den Chomhaontú.
               
            
            
               •Comhréireacht
            
            
               
                  Leis na hionstraimí comhair atá le cuimsiú sa leasú ar an gComhaontú, urramófar prionsabal na comhréireachta agus ní rachaidh siad thar a bhfuil riachtanach chun an cuspóir a bhaint amach maidir le creat comhchoiteann a sholáthar le haghaidh comhar riaracháin idir an tAontas Eorpach agus Ríocht na hIorua i réimse CBL. Leis an leasú sin ar an gComhaontú, cuirfear ar a gcumas d’údaráis na mBallstát atá freagrach as reachtaíocht CBL a chur i bhfeidhm comhoibriú le húdaráis chánach na hIorua ar an gcaoi chéanna agus a chomhoibríonn siad eatarthu féin san Aontas agus ar chaoi atá bunaithe ar acquis an Aontais.
               
            
            
               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR
            
            
               •Comhairliúcháin leis na páirtithe leasmhara
            
            
               Thíolaic an Iorua Dréachtchinneadh ón gComhchoiste le linn an dara cruinniú den Chomhchoiste an 25 Samhain 2021 lena moltar go gcuirfí tús arís leis an gcaibidlíocht chun an Comhaontú a leasú, mar a fhoráiltear faoi Airteagal 41(5).
            
            
               Dá réir sin, níl an dréachtchinneadh seo ón gComhchoiste ceangailteach ar an gCoimisiún agus ní ghlacfar é (trí nós imeachta i scríbhinn) go dtí go bhformheasfaidh an Chomhairle údarú a thabhairt don Choimisiún chun tús a chur an athuair leis an gcaibidlíocht chun an Comhaontú a leasú. 
            
            
               Cuireadh Meitheal na Comhairle um Cheisteanna Cánach (CWPT) ar an eolas an 8 Nollaig 2021 faoin iarraidh ón Iorua an Comhaontú a leasú. 
            
            
               
                  Cuirfear CWPT ar an eolas faoi staid na caibidlíochta le linn an phróisis ar fad agus rachfar i gcomhairle leis maidir le torthaí na caibidlíochta sin. 
               
            
            
               •Measúnú tionchair
            
            
               De réir uirlis 7 den Bhosca uirlisí um Rialáil Níos Fearr
                  7
               , níl gá le measúnú tionchair i gcás nach féidir an tionchar a shainaithint go soiléir ex-ante, i gcás nach bhfuil ach tionchar beag ann nó i gcás nach bhfuil mórán rogha nó aon rogha ag an gCoimisiún ar an ábhar sin. 
            
            
               Ós rud é go bhfuil leibhéal mionsonra an Mholta an‑ghinearálta fós agus go dtugtar méid leathan solúbthachta leis, comhlíontar an chéad choinníoll a luaitear in uirlis 7 den Bhosca uirlisí um Rialáil Níos Fearr. Ina theannta sin, ní cheanglaítear ar an gCoimisiún leis an moladh seasamh ar leith a ghlacadh ag an gcéim seo. Ní áireofar sa Mholadh atá beartaithe ón gCoimisiún ach ‘údarú’ ón gComhairle chun dul i mbun caibidlíochta leis an Iorua. Dá bhrí sin, níl aon tionchar ar údaráis chánach ná ar cháiníocóirí an Aontais. Díreofar sa chaibidlíocht ar roinnt uirlisí riaracháin a d’fhéadfaí a chur leis an gcomhaontú idir an tAontas Eorpach agus an Iorua atá i bhfeidhm cheana féin maidir le comhar CBL. Is beag rogha atá ag an gCoimisiún toisc gurb é a mholtar an chéim éigeantach a ghlacadh chun tús a chur le caibidlíocht le tríú tír.
            
            
               
                  Sa chleachtas, ní bheidh mar thoradh ar an Moladh atá beartaithe aon ghníomh nua dlí, ach tús a chur leis an gcaibidlíocht an athuair. 
               
            
         
         
            
               •Cearta bunúsacha
            
            
               
                  Urramófar sa Chomhaontú atá beartaithe príomhluachanna an Aontais Eorpaigh mar a bhunaítear iad in Airteagal 2 den Chonradh ar an Aontas Eorpach agus i gCairt um Chearta Bunúsacha an Aontais Eorpaigh.
               
            
            
               4.IMPLEACHTAÍ BUISÉADACHA
            
            
               
                  Níl aon impleacht ag an togra maidir le buiséad an Aontais Eorpaigh. 
               
            
            
               Moladh le haghaidh
            
            
               CINNEADH ÓN gCOMHAIRLE
            
            
               chun an Coimisiún a údarú tús a chur le caibidlíocht chun leasú a dhéanamh ar an gComhaontú idir an tAontas Eorpach agus Ríocht na hIorua maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(3) agus (4) de,
            
            
               Ag féachaint don mholadh ón gCoimisiún Eorpach,
            
            
               De bharr an mhéid seo a leanas:
            
            
               (1)
                     Tá toradh an‑dearfach léirithe cheana féin sa chreat comhair faoin gComhaontú idir an tAontas Eorpach agus Ríocht na hIorua maidir le comhar riaracháin, calaois a chomhrac agus éilimh a aisghabháil i réimse na cánach breisluacha
                  8
                (‘an Comhaontú’), mar a léiríodh ag an dara cruinniú den Chomhchoiste, a tionóladh in Osló an 25 Samhain 2021.
            
            
               (2)
                     Bhainfeadh na Ballstáit tairbhe as leathnú na n‑uirlisí comhair lena gcuirfí ar a gcumas dóibh comhar níos éifeachtaí a bheith acu leis an Iorua, go háirithe a mhéid a bhaineann le gníomhaíochtaí leantacha Eurofisc. 
            
            
               (3)
                     Ba cheart tús a chur leis an gcaibidlíocht d’fhonn an Comhaontú a leasú,
            
            
               TAR ÉIS AN CINNEADH SEO A GHLACADH: 
            
            
               Airteagal 1
            
            
               Údaraítear leis seo don Choimisiún tús a chur le caibidlíocht, thar ceann an Aontais, chun an Comhaontú idir an tAontas Eorpach agus Ríocht na hIorua maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha
            
            
               Airteagal 2
            
            
               Leagtar amach na treoracha caibidlíochta san Iarscríbhinn.
            
            
               Airteagal 3
            
         
         
            
               Déanfar an chaibidlíocht i gcomhairle le Meitheal na Comhairle um Cheisteanna Cánach.
            
            
               Airteagal 4
            
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Rialachán (AE) Uimh. 904/2010 ón gComhairle an 7 Deireadh Fómhair 2010 maidir le comhar riaracháin agus maidir leis an gcomhrac in aghaidh na calaoise i réimse CBL (IO L 268, 12.10.2010, lch. 1)
               
               
                  
                     (2)
                  
                        Treoir 2010/24/AE an 16 Márta 2010 ón gComhairle maidir le cúnamh frithpháirteach chun éilimh a bhaineann le cánacha, dleachtanna agus bearta eile a ghnóthú. (IO L 84, 31.3.2010, lch. 1)
               
               
                  
                     (3)
                  
                        Rialachán (AE) 2018/1541 ón gComhairle an 2 Deireadh Fómhair 2018 lena leasaítear Rialacháin (AE) Uimh. 904/2010 agus (AE) 2017/2454 a mhéid a bhaineann le bearta chun comhar riaracháin i réimse na cánach breisluacha a neartú (IO L 259/1, 16.10.2018, lgh. 1-11)
               
               
                  
                     (4)
                  
                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (An Rialachán Ginearálta maidir le Cosaint Sonraí), (IO L 119, 4.5.2016, lgh. 1–88)
               
               
                  
                     (5)
                  
                        Gníomhaíocht 14, COM/2020/312 final
               
               
                  
                     (6)
                  
                        Tuairim 3/15 ón gCúirt, ECLI:EU:C:2017:114, mír 118 agus an cásdlí a luaitear ann. 
               
               
                  
                     (7)
                  
                        https://ec.europa.eu/info/sites/default/files/br_toolbox-nov_2021_en_0.pdf
               
               
                  
                     (8)
                  
                        https://eur-lex.europa.eu/legal-content/EN/TXT/?uri=CELEX%3A22018A0801%2801%29
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,26.4.2022
            COM(2022) 166 final
            
            IARSCRÍBHINN
            a ghabhann le
            Moladh le haghaidh CINNEADH ÓN gCOMHAIRLE
            chun an Coimisiún a údarú tús a chur le caibidlíocht chun leasú a dhéanamh ar an gComhaontú idir an tAontas Eorpach agus Ríocht na hIorua maidir le comhar riaracháin, an comhrac in aghaidh na calaoise agus éilimh a aisghabháil i réimse na cánach breisluacha
            
               
         
         
            
               IARSCRÍBHINN 
            
            
               TREORACHA CHUN CAIBIDLÍOCHT A DHÉANAMH MAIDIR LE LEASÚ A DHÉANAMH AR AN gCOMHAONTÚ IDIR AN tAONTAS EORPACH AGUS RÍOCHT NA hIORUA MAIDIR LE COMHAR RIARACHÁIN, AN COMHRAC IN AGHAIDH NA CALAOISE AGUS ÉILIMH A AISGHABHÁIL I RÉIMSE NA CÁNACH BREISLUACHA
            
            
            
               
                  An Comhaontú idir an tAontas Eorpach agus Ríocht na hIorua (‘an Iorua’) maidir le comhar riaracháin, an comhracin aghaidh na calaoise agus éilimh a aisghabháil i réimse na cánach breisluacha (‘an Comhaontú’), tháinig sé i bhfeidhm i mí Mheán Fómhair 2018. Leis an gComhaontú, ceadaítear do Bhallstáit an Aontais Eorpaigh agus don Iorua comhoibriú ar an gcaoi chéanna agus a chomhoibríonn na Ballstáit faoi Rialachán (AE) Uimh. 904/2010 ón gComhairle
                     1
                   agus faoi Threoir 2010/24/AE ón gComhairle
                     2
                   chun calaois CBL a chomhrac, agus chun cabhrú le chéile éilimh a aisghabháil i réimse CBL.
               
               
                  Idir an dá linn, áfach, rinneadh roinnt leasuithe ar Rialachán (AE) 904/2010 ón gComhairle agus tugadh isteach uirlisí nua le haghaidh comhar riaracháin, eadhon trí Rialachán leasaitheach (AE) 2018/1541 ón gComhairle
                     3
                  . I measc na n‑uirlisí nua tá:
               
            
            
               (a)feabhas a chur ar líonra Eurofisc trí rialachas treisithe, na bearta leantacha mar a thugtar orthu (comhphróiseáil agus anailís sonraí) agus fiosrúcháin riaracháin a dhéantar go comhpháirteach (iniúchtaí comhpháirteacha);
            
            
               (b)an fhéidearthacht modhanna eile a úsáid chun faisnéis a mhalartú seachas na foirmeacha caighdeánacha;
            
            
               (c)faisnéis a mhalartú le húdaráis forfheidhmithe dlí eile de chuid an Aontais (Europol, OLAF);
            
            
               (d)faisnéis bhunriachtanach a roinnt maidir le hallmhairí agus feithiclí.
            
            
               Mar sin féin, níl na huirlisí a luaitear i bpointí c) agus (d) thuas úsáideach maidir leis an gcomhar idir na Ballstáit agus an Iorua
            
            
               
                  Thairis sin, déantar tagairt sa Chomhaontú a tugadh i gcrích in 2018 do Threoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, a aisghaireadh le Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin
                     4
                  . 
               
               
                  Dá bhrí sin, ba cheart dhá aidhm a bheith ag an gcaibidlíocht:
               
            
            
               (1)uirlisí nua comhair leis an Iorua a chur ar fáil do na Ballstáit, a mhéid is féidir agus a mhéid is gá, ar uirlisí iad atá comhchosúil leo sin a tugadh isteach i Rialachán 904/2010 le Rialachán (AE) 2018/1541. Go háirithe, ba cheart an méid seo a leanas a chumhdach leis an gcaibidlíocht:
            
            
               –faisnéis a mhalartú trí mhodhanna eile seachas foirmeacha caighdeánacha;
            
            
               –fiosrúcháin riaracháin a dhéantar go comhpháirteach;
            
            
               –Gníomhaíochtaí leantacha Eurofisc. 
            
            
               (2)na tagairtí dlíthiúla do Threoir 95/46/CE a dhéantar i Rialachán (AE) 2016/679 a thabhairt cothrom le dáta.
            
            
               
                  Níor cheart an Iorua a bheith in ann ‘rochtain a fháil ar bhunachair sonraí na mBallstát’ mar thoradh ar an gcaibidlíocht. 
               
            
         
         
            
                  
                     (1)
                  
                        Rialachán (AE) Uimh. 904/2010 ón gComhairle an 7 Deireadh Fómhair 2010 maidir le comhar riaracháin agus maidir leis an gcomhrac in aghaidh na calaoise i réimse CBL (IO L 268, 12.10.2010, lch. 1)
               
               
                  
                     (2)
                  
                        Treoir 2010/24/AE an 16 Márta 2010 ón gComhairle maidir le cúnamh frithpháirteach chun éilimh a bhaineann le cánacha, dleachtanna agus bearta eile a ghnóthú. (IO L 84, 31.3.2010, lch. 1)
               
               
                  
                     (3)
                  
                        Rialachán (AE) 2018/1541 ón gComhairle an 2 Deireadh Fómhair 2018 lena leasaítear Rialacháin (AE) Uimh. 904/2010 agus (AE) 2017/2454 a mhéid a bhaineann le bearta chun comhar riaracháin i réimse na cánach breisluacha a neartú (IO L 259/1, 16.10.2018, lgh. 1-11)
               
               
                  
                     (4)
                  
                        Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (An Rialachán Ginearálta maidir le Cosaint Sonraí), (IO L 119, 4.5.2016, lgh. 1-88)